b'\n_START_ARTICLE_\nEnglandsfrivillige\n_START_PARAGRAPH_\nDe Englandsfrivillige var de unge danskere som meldte sig til frivillig engelsk krigstjeneste kort efter afslutningen af 2. verdenskrig. De danske kom til at virke i den tids globale br\xc3\xa6ndpunkter, blandt andet Tyskland, \xc3\x98strig, Italien, Gr\xc3\xa6kenland, Syrien, Pal\xc3\xa6stina, Malaysia, Ceylon, Indien, Hong Kong, Kenya osv. i \xc3\xa5rene 1945 \xe2\x80\x93 1948. I alt gjorde de danske frivillige tjeneste i 42 britiske regimenter p\xc3\xa5 72 forskellige destinationer. Fordi de ikke fik nogen offentlig anerkendelse efter deres hjemkomst til Danmark men derimod mist\xc3\xa6nkeliggjordes for at have v\xc3\xa6ret i fremmed krigstjeneste, er de Englandsfrivillige nogle gange blevet kaldt "Den Glemte H\xc3\xa6r".\n_START_SECTION_\nHistorie\n_START_PARAGRAPH_\nKort efter krigens afslutning henvendte den engelske regering sig, gennem generalmajor Crowe, til den danske regering med en anmodning om frivillig hj\xc3\xa6lp til aflastning af krigstr\xc3\xa6tte engelske soldater. Henvendelsen blev modtaget positivt, og det dav\xc3\xa6rende krigsministerium, udarbejdede herefter rammer for hvervning af de frivillige gennem bekendtg\xc3\xb8relse nr. A/3702/4120. Som dansk koordinator og rekrutteringschef blev oberst Christian Lunn udpeget, der fik direkte reference til krigsministeriet. Hvervningen af frivillige blev p\xc3\xa5begyndt i september 1945, fra nyoprettede dansk-engelske rekrutteringskontorer som blev oprettet i flere st\xc3\xb8rre danske byer. Ans\xc3\xb8gningsskemaer kunne rekvireres p\xc3\xa5 alle danske politistationer. Der blev udleveret ca. 22.000 ans\xc3\xb8gningsskemaer. Den efterf\xc3\xb8lgende hvervning resulterede i at ca. 2.400 danske frivillige blev optaget. Mange kvinder var interesserede men blev afvist._NEWLINE_Basale krav for at komme i betragtning, var en alder mellem 18 og 32 \xc3\xa5r, h\xc3\xb8jde minimum 158 cm, v\xc3\xa6gt over 50 kg, godt helbred, fysik st\xc3\xa6rk og mentalt stabil, m\xc3\xa5tte ikke v\xc3\xa6re officer eller underofficer og villig til at tegne kontrakt af tre \xc3\xa5rs varighed. Der blev ikke stillet krav til at kunne tale og forst\xc3\xa5 engelsk. Ved deltagelse i en session blev det fastlagt om ans\xc3\xb8geren var egnet til hvervning. De hvervede fik efter datidens forhold en rimelig l\xc3\xb8n. Eventuel hustru og b\xc3\xb8rn fik udbetalt et ugentlig bel\xc3\xb8b under mandens hvervningsperiode. Alle frivillige som blev hvervet gennemgik en seks ugers grunduddannelse i Canterbury, England ved General Service Corps._NEWLINE_Det f\xc3\xb8rste hold som blev afsendt til Canterbury (17. oktober 1945) var p\xc3\xa5 34 personer, blev udvalgt p\xc3\xa5 basis af deres engelske sprogkundskaber, med det form\xc3\xa5l at virke som kontakt mellem de engelske underofficerer, som skulle forest\xc3\xa5 uddannelsen, og de efterf\xc3\xb8lgende ankomne danske frivillige.'